b"\n_START_ARTICLE_\nNanortalik\n_START_PARAGRAPH_\nNanortalik er den st\xc3\xb8rste byen, og administrativt sentrum, i Nanortalik kommune p\xc3\xa5 Gr\xc3\xb8nland. Navnet betyr \xc2\xabbj\xc3\xb8rnenes samlingssted\xc2\xbb.\n_START_SECTION_\nGeografi\n_START_PARAGRAPH_\nNanortalik er Gr\xc3\xb8nlands sydligste by, og er \xc3\xb8yas 10. st\xc3\xb8rste by med 1.450 innbyggere pr 2007. De andre innbyggerne i kommunen bor i Narsamijit (Frederiksdal), Alluitsup Paa (Sydpr\xc3\xb8ven), Tasiusaq, Aappilattoq, Ammassivik og de mindre bosettingene (med opptil 20 innbyggere) Saputit, Nalasut, Nuugaarsuk, Akuliaruseq, Qallimiut, Qorlortorsuaq, Alluitsoq, og v\xc3\xa6rstasjonen Ikerasassuaq._NEWLINE_Byen ligger p\xc3\xa5 en \xc3\xb8y med samme navn som byen, ca. 100 km fra Gr\xc3\xb8nlands sydligste punkt, Kapp Farvel.\n_START_SECTION_\n\xc3\x98ya Nanortalik\n_START_PARAGRAPH_\n\xc3\x98ya Nanortalik ligger ved utl\xc3\xb8pet av den 70 km lange Tasermiutfjorden. \xc3\x98ya er ca. 10 km bred, og har to mindre fjell; Quaqqarsuasik ('Storfjellet') og Quassik ('Ravnefjellet'). Quaqqarsuasik er 559 meter h\xc3\xb8yt, og Quassik 308 meter.\n_START_SECTION_\nHistorie\n_START_PARAGRAPH_\nP\xc3\xa5 grunn av sin plassering er dette et av de f\xc3\xb8rste omr\xc3\xa5dene av Gr\xc3\xb8nland som ble befolket, b\xc3\xa5de av inuittene og vikingene. Nanortali ble etablert som en handelsplass i 1797, den gang ved Sissarissoq, men ble i 1830 flyttet dit den ligger i dag, p\xc3\xa5 grunn av for d\xc3\xa5rlig havn. Fortsatt finnes ruiner fra kolonitiden i gamlebyen her. Nanortalik ble skilt ut fra kolonien Julianeh\xc3\xa5b (Qaqortoq) f\xc3\xb8rst i 1950, og ble da selvstendig kommune.\n_START_SECTION_\n\xc3\x98konomi\n_START_PARAGRAPH_\nNanortalik har verken fabrikker eller fiskeanlegg i stor skala. Befolkningen lever prim\xc3\xa6rt av fiske, krabbefangst og jakt p\xc3\xa5 sel og sj\xc3\xb8fugl. Turisme er en annen n\xc3\xa6ring som en del livn\xc3\xa6rer seg p\xc3\xa5, her som i mange andre deler av Gr\xc3\xb8nland. Naturen her gir et godt grunnlag for opplevelsesturer og fotturer._NEWLINE_40 km nord\xc3\xb8st for byen ligger Nalunaq Guldmine, som ble startet i 2003. Denne sysselsetter ogs\xc3\xa5 en del lokale ressurser. Ogs\xc3\xa5 tidligere har det v\xc3\xa6rt gruvevirksomhet i omr\xc3\xa5det, da en grafittgruve var i drift 20 km fra byen._NEWLINE_Byens skole heter Nanortalik skole, denne dekker 1. til 11. klassetrinn._NEWLINE_Turistkontoret heter \xc2\xabNanortalik Tourism Service\xc2\xbb, og hjelper turister med booking av b\xc3\xa5de overnatting og turer."